Ny trailer til Netflix-storfilmen The Adam Project

Til at varme op for et af årets store satsninger, har Netflix netop sendt en ny trailer afsted til storfilmen The Adam Project.

I filmen møder vi 13-årige Adam Reed, der en aften finder en såret pilot i garagen. Piloten viser sig at være hans ældre jeg fra fremtiden, hvor tidsrejser stadig er i sin spæde start. Sammen drager de ud på et eventyr til fortiden, hvor de skal finde deres far og nå ja, redde verden.

Hvis traileren leder tankerne både i retning af Tilbage til Fremtiden og Stranger Things, så er det ikke tilfældigt. Instruktør Shawn Levy har udtalt at han har været stærkt inspireret af førstnævnte. Og så var han producer på sidstnævnte, som var en kolossal succes hos Netflix. Den fjerde sæson får i øvrigt premiere til maj i år.

Levy har fornyligt stået bag Free Guy til Disney, som også havde Ryan Reynolds i hovedrollen. I The Adam Project får han blandt andet selskab af Mark Ruffalo (The Avengers), Jennifer Garner (Dallas Buyers Club) og Zoe Saldana (Guardians of the Galaxy). Den unge udgave af Reynolds bliver spillet af Walker Scobell i sin første store rolle.

The Adam Project får premiere på Netflix allerede d. 11. marts.

Ny trailer til Netflix-storfilmen The Adam Project